Transkript - Universal Design for Learning in Higher Education / Univerzalni dizajn za učenje u visokom obrazovanju

Bianca Sorbera: Učenici dolaze s jedinstvenim životnim iskustvima. Zato je jako važno da se edukatori odmaknu od pristupa podučavanja i učenja da „jedna veličina odgovara svima”. Univerzalni dizajn za učenje (UDL) nastavni je pristup koji edukatorima pomaže učiniti upravo to.

Katie Billard: U srži univerzalnog dizajna jest uvjerenje da je varijabilnost norma. Umjesto dizajniranja za prosječnog učenika univerzalni dizajn za učenje potiče edukatore da kreiraju svoj kurikulum imajući na umu da su svi učenici jedinstveni.

Bianca Sorbera: Univerzalni dizajn za učenje informira edukatore o tome kako izgraditi čvrst temelj za učenje i osigurati da se dizajniranju kurikuluma pristupa proaktivno, a ne reaktivno.

Katie Billard: Na temelju okvira koji je stvorio CAST univerzalni dizajn za učenje može se podijeliti na tri temeljna principa.

1. Angažman (Engagement)
Angažman je ključan element učenja, a učenici se jako razlikuju u načinima na koje mogu biti motivirani za učenje.

Bianca Sorbera: Neki primjeri za angažiranje učenika su:

- pružanje mogućnosti učenicima da dublje istraže materijal predmeta

- pružanje dodatnih resursa i podrške u dijelu s bilješkama u PowerPoint prezentaciji.

Katie Billard: Razmislite o pružanju povratnih informacija (mastery oriented feedback) koje se fokusiraju na razinu truda i procesa kako bi učenici ostali angažirani.

Također je važno istaknuti ishode učenja i potaknuti učenike da kreiraju vlastite ciljeve učenja.

Fokusiranje na ciljeve učenika nakon školovanja također je važno. Posvećivanje pažnje njihovim budućim karijernim ciljevima pruža im motivaciju da ostanu upisani i angažirani.

2. Predstavljanje (Representation)
Bianca Sorbera: Sljedeći princip univerzalnog dizajna za učenje bavi se time kako najbolje predstaviti nastavne materijale učenicima kako bi se maksimalno povećalo razumijevanje. Pružanje mogućnosti učenicima za interakciju s informacijama putem teksta, videa, zvuka ili grafike daje svim učenicima priliku da uče na način koji je za njih najbolji.

Katie Billard: Drugi važan pristup jest ugrađivanje hiperveza za rječnik i simbole koje učenike povezuju s definicijama i resursima.

Također, može biti korisno uspostaviti veze između koncepata korištenjem grafičkih organizatora ili konceptualnih mapa.

Bianca Sorbera: Osnaživanje učenika ono je što predstavlja inkluzivni dizajn. Pomaže edukatorima ukloniti prepreke koje mogu ometati učenje.

3. Akcija i izražavanje (Action and Expression)
Katie Billard: Posljednji princip univerzalnog dizajna za učenje bavi se opcijama koje se daju učenicima da pokažu što su naučili i da međusobno komuniciraju u učionici. Učenici imaju različite načine snalaženja u okruženju za učenje i izražavanja onoga što znaju. Budući da ne postoji jedno sredstvo djelovanja i izražavanja koje je optimalno za sve učenike, pružanje opcija ključno je za uspjeh učenika.

Kako biste omogućili višestruka sredstva djelovanja i izražavanja, razmislite o sljedećem:

Dajte učenicima glas. Koristite softver za studentske odgovore poput Socrative ili Kahoot kako biste učenicima dali mogućnosti za komunikaciju u razredu.

Fleksibilne provjere znanja. Dopustite učenicima da se koriste višestrukim medijima za zadatke, kao što su stripovi, govor, video, glazba i vizualna umjetnost.

I na kraju, potaknite kritičko razmišljanje koristeći „glasno razmišljanje” (think alouds) kako biste modelirali procese razmišljanja i predočili svoja razmišljanja učenicima.

Sažetak UDL-a

Bianca Sorbera: Dobra analogija za sažimanje UDL-a jest razmišljati o ovim konceptima u arhitektonskim terminima. Ako gradite zgradu, morat ćete razmotriti pitanja pristupačnosti. Dodavanje rampi i drugih značajki nakon izgradnje može biti skupo, nezgrapno i dugotrajno. Ideja je ugraditi pristupačnost u prostor unutar vaših početnih planova dizajna.

Katie Billard: Odlična je stvar da će, ako uklonite određenu prepreku imajući na umu jednog učenika, drugi učenici također imati koristi. Cilj univerzalnog dizajna za učenje jest konstruiranje fleksibilnog predmeta koji daje autonomiju učeniku, a pritom zadržava iste ishode učenja za sve učenike.

Bianca Sorbera: Istraživanjem tih triju ključnih principa univerzalnog dizajna za učenje predavači će poboljšati cjelokupno obrazovno iskustvo svojih učenika. Ovaj pristup omogućuje Vam da postanete učinkovitiji i inkluzivniji edukator.

